Ahalazija
<s>Ahalazija, kardiospazam ili disinergija jednjaka predstavlja difuzni motorni poremećaj, koji se karakteriše oslabljenom peristaltikom i nemogućnošću relaksacije donjeg dela jednjaka.</s><s>Javlja se kod oba pola (češće kod muškaraca) između 30. i 60. godine života.</s>

<s>Etiologija</s>

<s>Promene nastaju usled poremećaja neuro-mišićnog aparata, odnosno nedostatka vlakana Aerbahovog nervnog pleksusa (spleta nerava) u mišićnom sloju zida jednjaka.</s><s>Smatra se da denervaciju Aerbahovog spleta uzrokuju različiti faktori: virusi, bakterije, paraziti, toksične materije, metabolički poremećaji, oštećenja nervnih vlakana u toku operativnih zahvata i sl.</s>

<s>Klinička slika</s>

<s>Parasimpatička vlakna koja imaju relaksirajuću ulogu u predelu donjeg sfinktera jednjaka nedostaju, i taj deo ne može da se normalno otvara za vreme prolaska hrane kroz jednjak.</s><s>Bolest veoma često nastaje naglo sa pojavom disfagije (poremećaja gutanja), bilo posle stresnih situacija ili u toku akutnih bolesti gornjih respiratornih puteva.</s><s>U početku se disfagija javlja tokom unošenja čvrste (nedovoljno sažvakane) hrane, a kasnije i kod unošenja kašaste i tečne hrane i napitaka.</s><s>Tegobe vremenom postaju sve izraženije i bolesnici da bi progutali hranu uzimaju u toku obroka sve veću količinu tečnosti.</s><s>U kasnijoj fazi bolesti dolazi do dilatacije (širenja) jednjaka i usporavanja tranzita kroz njega, što dovodi do pojave povraćanja, ruminacije (preživanja), osećaja lošeg zadaha iz usta, prelivanja hrane u dušnik i usnu duplju, kao i pojave aspiracionih bronhopneumonija i gubitka telesne težine.</s><s>Bol u grudnom košu (nevezan za kardiovaskularna oboljenja) nastaje posle unošenja obilnih obroka i prestaje kada se jednjak isprazni.</s>

<s>Komplikacije</s>

<s>Kao komplikacije osnovne bolesti mogu da se jave: zastojni ezofagitis (upala jednjaka), erozije, ulceracije, stvaranje divertikula (džepastih proširenja), perforacije zida, a najteža komplikacija je maligno oboljenje jednjaka.</s>

<s>Dijagnoza</s>

<s>Dijagnoza ahalazije se postavlja na osnovu anamneze, radioskopije i radiografije, endoskopije i histološkog nalaza.</s>

<s>Lečenje</s>

<s>Primena nitrata sa dugotrajnim dejstvom ili blokatora kalcijumovih kanala smanjuje pritisak donjeg sfinktera jednjaka i poboljšava prolaz hrane.</s><s>U upotrebi su i različiti pneumatski dilatatori kojima se postižu zadovoljavajući rezultati.</s><s>Dijetetski režim (česti i manji obroci od tečno kašaste hrane bez jakih začina) smanjuju iritabilnu ulogu i sporije dolazi do erozivnih promena.</s><s>Hirurško lečenje ima dugotrajniji efekat, a potpuno izlečenje se postiže Helerovom kardiomiotomijom ili dilatacijom jednjaka balonom.</s>

<s>Reference</s>

<s>Spoljašnje veze</s>

<s>Pružanje pomoći, podrška i edukacija osoba obolelih od ahalazije</s>

<s>Bolesti digestivnog trakta</s>

